Kære Island,

Vi ønsker jer alt det bedste. Danmark er en lille nation, og vi ved om nogen, hvor meget en stor sportspræstation betyder, så længe sporten ikke er badminton. I fortjener at få en uforglemmelig EM-slutrunde, og vi lover hermed at støtte jer 100 procent. Politiken er med jer, og det skulderklap kan betyde meget. Vi har eksempelvis støttet Afrika i årtier, og de er for alvor ved at få vendt kajakken dernede.

Men vi kan lige så godt være ærlige: Vores støtte skyldes ikke kun, at I er en sympatisk nation af autentiske originalhipstere. Vores klapsalver og muntre tilråb er et udtryk for, at denne EM-slutrunde er jeres chance for endelig at give os noget værdifuldt og varigt tilbage. For det har godt nok været en sløj omgang kulturimperialisme, I har bedrevet hernede i det hovedland, I har så meget at takke for.